

2025. gada 13. jūnijā  
Plašsaziņas līdzekļiem

**Rīgā notikusi starptautiska konference par ģimenes uzņēmumu attīstību un godināti “Ģimenes uzņēmumu čempioni 2025”**

**9. un 10. jūnijā Stockholm School of Economics in Riga (SSE Riga) notika starptautiska konference “Empowering Family Enterprise: Professionalisation and Community Impact”, kas pulcēja 160 dalībniekus no 20 valstīm – ģimenes uzņēmumu līderus, nozares ekspertus un akadēmiķus. Konferences dalībnieki diskutēja par ģimenes uzņēmumu galvenajiem izaicinājumiem un attīstības iespējām Baltijas reģionā.**

Konferenci organizēja Baltijas ģimenes uzņēmumu institūts (Baltic Family Firm Institute - BFFI), kas veido ekosistēmu ģimenes uzņēmumu atbalstam reģionā, kā arī Eiropas korporatīvās pārvaldības institūts (European Corporate Governance Institute – ECGI).

Konferencē tika izcelti vairāki būtiski izaicinājumi, ar kuriem saskaras ģimenes uzņēmumi. Starp tiem biežāk minēta pēctecības plānošana – nepieciešamība pēc savlaicīga un skaidra pārejas plāna, ko bieži apgrūtina dažādu interešu un skatījumu saskaņošana. Tāpat tika norādīts uz grūtībām piesaistīt finansējumu, jo investori nereti ir piesardzīgi attiecībā uz ģimenes uzņēmumu modeļiem. Trešais būtiskais aspekts – profesionāla ārējā vadītāja piesaiste un līdzsvara nodrošināšana starp ģimenes vērtībām un uzņēmuma vadību, īpaši sadarbojoties aktīvajiem un pasīvajiem īpašniekiem.

“Konferences runātāji uzsvēra agrīnas plānošanas, regulāras komunikācijas un ģimenes vērtību saskaņošanas nozīmi uzņēmuma stratēģijā, lai nodrošinātu ilgtspējīgu pārmantojamību. Pat sākotnēja ģimenes konstitūcijas izstrāde – tikai 2–3 lapas gara – var kalpot par stabilu pamatu, ko attīstīt atbilstoši ģimenes vajadzībām,” uzsver Anete Pajuste, SSE Riga profesore un konferences līdzorganizatore.

Kā atzina dalībnieki, nākamās paaudzes vēlme iesaistīties un turpināt ģimenes uzņēmuma darbību būtiski palielinās, ja tiek uzturētas pozitīvas emocijas un pavadīts laiks kopīgos pasākumos, kas stiprina ģimenes saites un veido tradīcijas. Šādas aktivitātes padara paaudžu maiņu un sadarbību uzņēmumā dabiskāku un veiksmīgāku.

Interesants ir fakts, ka ģimenes uzņēmumiem nav vienotas un vispārpieņemtas definīcijas, taču to raksturo pieci galvenie elementi: īpašumtiesības, kontroles mehānismi, vadības iesaiste, ģimenes locekļu līdzdalība un paaudžu pēctecība.

Saskaņā ar BFFI datubāzi, 2025. gadā Baltijā darbojas vairāk nekā 8 300 ģimenes uzņēmumu, no kuriem 13 ir iekļuvuši Baltijas 100 lielāko uzņēmumu sarakstā pēc apgrozījuma.

Konferences ietvaros tika pasniegta balva “Ģimenes uzņēmumu čempioni 2025”, godinot uzņēmumus, kas izceļas ar ilgtspējīgu attīstību, paaudžu pēctecību un sabiedrisko ieguldījumu. Latvijā čempionu godu ieguva SIA Optic Guru, SIA L. J. Linen, SIA Vevers, SIA Gemoss un SIA Dati Group.

Balvu ieguvēji tika izvēlēti, vērtējot finanšu rezultātus, ģimenes pārvaldības praksi un kvalitatīvos rādītājus, īpašu uzmanību pievēršot otrās paaudzes iesaistei, inovācijām un ietekmei uz sabiedrību.

Konferences ģenerālsponsors: SEB Latvija

Konferences partneri un atbalstītāji: SORAINEN and ViaClarus

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dana Kumpiņa, SSE Riga Komunikācijas un mārketinga direktore  
dana.kumpina@sseriga.edu, tālrunis: 29129329